CELEX: 32021R2259
Language: lt
Date: 2021-12-15 00:00:00
Title: Europos Parlamento ir Tarybos reglamentas (ES) 2021/2259 2021 m. gruodžio 15 d. kuriuo iš dalies keičiamas Reglamentas (ES) Nr. 1286/2014, kiek tai susiję su valdymo įmonėms, investicinėms bendrovėms ir asmenims, konsultuojantiems kolektyvinio investavimo į perleidžiamuosius vertybinius popierius subjektų (KIPVPS) ir ne KIPVPS investicinių vienetų klausimais arba šiuos vienetus parduodantiems, taikomos pereinamojo laikotarpio priemonės pratęsimu (Tekstas svarbus EEE)

2021 12 20   
               
               
                  LT
               
               
                  Europos Sąjungos oficialusis leidinys
               
               
                  L 455/1
               
            
         EUROPOS PARLAMENTO IR TARYBOS REGLAMENTAS (ES) 2021/2259
         2021 m. gruodžio 15 d.
         kuriuo iš dalies keičiamas Reglamentas (ES) Nr. 1286/2014, kiek tai susiję su valdymo įmonėms, investicinėms bendrovėms ir asmenims, konsultuojantiems kolektyvinio investavimo į perleidžiamuosius vertybinius popierius subjektų (KIPVPS) ir ne KIPVPS investicinių vienetų klausimais arba šiuos vienetus parduodantiems, taikomos pereinamojo laikotarpio priemonės pratęsimu
         (Tekstas svarbus EEE)
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 114 straipsnį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdami į Europos ekonomikos ir socialinių reikalų komiteto nuomonę (1),
         laikydamiesi įprastos teisėkūros procedūros (2),
         kadangi:
         
                     (1)
                  
                  
                     Europos Parlamento ir Tarybos reglamento (ES) Nr. 1286/2014 (3) 5 straipsnyje reikalaujama, kad mažmeninių investicinių produktų paketų ir draudimo principu pagrįstų investicinių produktų (toliau – MIPP ir DIP) teikėjai, prieš pateikdami MIPP ir DIP neprofesionaliesiems investuotojams, parengtų ir paskelbtų pagrindinės informacijos dokumentą (toliau – PID);
                  
               
                     (2)
                  
                  
                     pagal Reglamento (ES) Nr. 1286/2014 32 straipsnio 1 dalį valdymo įmonėms, kaip apibrėžta Europos Parlamento ir Tarybos direktyvos 2009/65/EB (4) 2 straipsnio 1 dalies b punkte, investicinėms bendrovėms, kaip nurodyta tos direktyvos 27 straipsnyje, ir kolektyvinio investavimo į perleidžiamuosius vertybinius popierius subjektų (KIPVPS), kaip nurodyta tos direktyvos 1 straipsnio 2 dalyje, investicinių vienetų klausimais konsultuojantiems ar tuos vienetus parduodantiems asmenims iki 2021 m. gruodžio 31 d. netaikomos tame reglamente nustatytos pareigos, įskaitant reikalavimą parengti PID (toliau – pereinamojo laikotarpio priemonė). Pagal Reglamento (ES) Nr. 1286/2014 32 straipsnio 2 dalį, kai valstybė narė taiko pagrindinės informacijos investuotojams dokumento formato ir turinio taisykles, kaip nustatyta Direktyvos 2009/65/EB 78–81 straipsniuose, ne KIPVPS fondams, kurie siūlomi neprofesionaliesiems investuotojams, pereinamojo laikotarpio priemonė turi būti taikoma tokių ne KIPVPS fondų vienetų klausimais neprofesionaliuosius investuotojus konsultuojančioms ar tuos vienetus jiems parduodančioms valdymo įmonėms, investicinėms bendrovėms ir asmenims;
                  
               
                     (3)
                  
                  
                     Komisijos deleguotuoju reglamentu (ES) 2017/653 (5) Reglamentas (ES) Nr. 1286/2014 papildomas techniniais reguliavimo standartais, susijusiais su PID pateikimu, turiniu ir standartiniu formatu, rizikos ir grąžos pateikimo ir išlaidų apskaičiavimo metodika, PID esančios informacijos peržiūros sąlygomis ir minimaliu dažnumu bei PID pateikimo neprofesionaliesiems investuotojams sąlygomis;
                  
               
                     (4)
                  
                  
                     2021 m. rugsėjo 7 d. Komisija priėmė Deleguotąjį reglamentą, kuriuo iš dalies keičiami Deleguotajame reglamente (ES) 2017/653 nustatyti techniniai reguliavimo standartai, susiję su pagrindine veiklos rezultatų scenarijų rengimo metodika ir jų pateikimu, išlaidų pateikimu ir suminių išlaidų rodiklių apskaičiavimo metodika, informacijos apie ankstesnės veiklos rezultatus turiniu ir pateikimu bei išlaidų pagal įvairias investavimo galimybes teikiančius MIPP ir DIP pateikimu bei MIPP ir DIP teikėjams, siūlantiems Reglamento (ES) Nr. 1286/2014 32 straipsnyje nurodytų fondų investicinius vienetus kaip pagrindines investavimo galimybes, taikomos pereinamojo laikotarpio priemonės suderinimu su pratęsta tame straipsnyje nustatyta pereinamojo laikotarpio priemone. To deleguotojo reglamento taikymo pradžios data yra 2022 m. liepos 1 d., tačiau svarbu atsižvelgti į poreikį suteikti valdymo įmonėms, investicinėms bendrovėms ir asmenims, konsultuojantiems KIPVPS ir ne KIPVPS investicinių vienetų klausimais ar tuos vienetus parduodantiems, pakankamai laiko pasirengti pereinamojo laikotarpio priemonės taikymo pabaigai ir kartu pareigai rengti PID;
                  
               
                     (5)
                  
                  
                     siekiant užtikrinti, kad poreikis suteikti pakankamai laiko pasirengti pareigai rengti PID būtų patenkintas, būtina pratęsti pereinamojo laikotarpio priemonės galiojimą iki 2022 m. gruodžio 31 d.;
                  
               
                     (6)
                  
                  
                     todėl Reglamentas (ES) Nr. 1286/2014 turėtų būti atitinkamai iš dalies pakeistas;
                  
               
                     (7)
                  
                  
                     Reglamentu (ES) Nr. 1286/2014 siekiama sudaryti sąlygas neprofesionaliesiems investuotojams priimti geriau informacija pagrįstus investicinius sprendimus. Nepaisant gerų ketinimų, kuriais grindžiamas Reglamentas (ES) Nr. 1286/2014, po jo priėmimo buvo išreikšta nemažai susirūpinimo, be kita ko, dėl poreikio aiškiau apibrėžti „neprofesionalųjį investuotoją“, to reglamento taikymo sritį produktų atžvilgiu, taip pat dėl pateikimo popieriuje kaip automatiškai numatytos galimybės, kai MIPP ir DIP siūlomi susitikus, panaikinimo, iš eilės sudaromų sandorių sąvokos bei ikisutartinės informacijos teikimo profesionaliesiems investuotojams. Tos problemos turi būti skubiai sprendžiamos, kad būtų didinamas neprofesionaliųjų investuotojų pasitikėjimas finansų rinkomis siekiant naudos bendrovėms, kurios ieško finansavimo, ir ilgalaikės naudos investuotojams. Poreikis atlikti platesnę peržiūrą buvo išdėstytas dar Reglamente (ES) Nr. 1286/2014 ir jo skubumas išlieka nepakitęs. Tikimasi, kad tokios peržiūros pagal Reglamentą (ES) Nr. 1286/2014 pagrindu Komisija skubos tvarka pateiks Europos Parlamentui ir Tarybai ataskaitą, jei tikslinga, kartu su pasiūlymu, skirtu esamiems trūkumams šalinti;
                  
               
                     (8)
                  
                  
                     atsižvelgiant į tai, kad iki pereinamojo laikotarpio priemonės pirminio galiojimo pabaigos liko labai trumpas laikotarpis, šis reglamentas turėtų įsigalioti nedelsiant,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) Nr. 1286/2014 32 straipsnio 1 dalyje data „2021 m. gruodžio 31 d.“ pakeičiama data „2022 m. gruodžio 31 d.“
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Strasbūre 2021 m. gruodžio 15 d.
            
               
                  Europos Parlamento vardu
               
               
                  Pirmininkas
               
               D. M. SASSOLI
            
            
               
                  Tarybos vardu
               
               
                  Pirmininkas
               
               A. LOGAR
            
         
         
            (1)  2021 m. spalio 20 d. nuomonė (dar nepaskelbta Oficialiame leidinyje).
         
            (2)  2021 m. lapkričio 23 d. Europos Parlamento pozicija (dar nepaskelbta Oficialiajame leidinyje) ir 2021 m. gruodžio 9 d. Tarybos sprendimas.
         
            (3)  2014 m. lapkričio 26 d. Europos Parlamento ir Tarybos reglamentas (ES) Nr. 1286/2014 dėl mažmeninių investicinių produktų paketų ir draudimo principu pagrįstų investicinių produktų (MIPP ir DIP) pagrindinės informacijos dokumentų (OL L 352, 2014 12 9, p. 1).
         
            (4)  2009 m. liepos 13 d. Europos Parlamento ir Tarybos direktyva 2009/65/EB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo (OL L 302, 2009 11 17, p. 32).
         
            (5)  2017 m. kovo 8 d. Komisijos deleguotasis reglamentas (ES) 2017/653, kuriuo Europos Parlamento ir Tarybos reglamentas (ES) Nr. 1286/2014 dėl mažmeninių investicinių produktų paketų ir draudimo principu pagrįstų investicinių produktų (MIPP ir DIP) pagrindinės informacijos dokumentų papildomas techniniais reguliavimo standartais, susijusiais su pagrindinės informacijos dokumentų pateikimu, turiniu, peržiūra ir patikslinimu ir reikalavimo pateikti tokius dokumentus įvykdymo sąlygomis (OL L 100, 2017 4 12, p. 1).